Territòri pauc desvolopat en 1917, la RSS d'Ozbequistan s'industrializèt dins lo corrent de la Segonda Guèrra Mondiala gràcias a l'installacion d'usinas transferidas dei regions menaçadas per la progression alemanda. En parallèl, Estalin ordonèt l'eliminacion deis elements « nacionalistas » e dau clergat musulman. De revòutas musulmanas recurrentas toquèron donc lo país fins ais annadas 1940 e plusors foncionaris ò caps comunistas foguèron executats, compres Fayzulla Khodzhayev qu'èra estat lo premier cap dau govèrn ozbèc. Pasmens, aquò permetèt tanben la disparicion de l'illetrisme dins leis annadas 1950 e una emancipacion certana dei fremas ozbècas.